Raaisel ná liggame in rivier gewaar isTalle paaie in Pretoria het van Saterdag tot Sondag oorstroom. Foto: Gregory Harington@AskGregory Die soektog na twee liggame wat tydens die naweek se swaar neerslae glo in die Apiesrivier in Pretoria gesien is, is Maandagoggend 08:00 hervat. Johan Pieterse, woordvoerder van Tshwane-nooddienste, sê twee mense het Saterdagmiddag op die laagwaterbrug in die voorstad Capital Park, sowat 3 km noordwes van Kerkplein, staan en kyk hoe die stormwater afkom toe hulle glo twee liggame vinnig sien verbyspoel het. Hy sê dit het so vinnig gebeur dat die ooggetuies nie mooi kon sien hoe die liggame lyk nie, maar een het blykbaar ŉ blou oorpak aangehad en die ander een ŉ rooi trui. Pieterse sê dit is vir hom vreemd dat niemand van Saterdag tot Maandag hul naasbestaandes as vermis aangemeld het nie. Die soektog vanaf die brug in ŉ weswaartse rigting is vanoggend hervat, maar het tot dusver niks opgelewer nie, sê Pieterse. Die naweek se storm het aan die Oos-Rand begin en daarvandaan na Pretoria oorgewaai, waar dit ontwrigting veroorsaak het met oorstroomde paaie, onklaar verkeersligte en kragonderbrekings, berig Times Live. Die noorde en weste van die Jakarandastad het vanaf 13:00 Saterdag die kwaaiste deurgeloop in die storm wat met swaar neerslae, weerlig, donderweer en hael gepaardgegaan het. Dit het plek-plek tot laat Sondagoggend nog gereën. Verstopte afvoerpype het tot oorstroomde paaie gelei, terwyl die verkeer weg van laagwaterbrûe en duikweë herlei is.